Lobkowitz-palota (Prága)
A Lobkowitz-palota () a prágai vár egyik nevezetessége, múzeum és hangversenyterem a vár keleti szélén, a régi várlépcső mellett. Bejárata a Szent György utca 3-ból nyílik. Nem tévesztendő össze a család másik prágai palotájával a Kisoldalban.

Története 
Ezen a helyen már a 13. században álltak házak; ezek egyikében lakott IV. Károly és első felesége, Valois Blankaa régi királyi palota felújítása alatt. Életrajzában (Vita Caroli) úgy emlékszik vissza, hogy ebben a házban különös, misztikus dolgok estek meg vele.

A mai palotát két, egyaránt a 16. században épült, gótikus házból alakíttatta ki a morva Pernstejn család (Přehořovský család), a 16. századi Csehország egyik leggazdagabb és legbefolyásosabb főúri családja. A gazdagon díszített, reneszánsz épületet a Lobkowitzok 1627-ben vették meg, majd a harmincéves háború (1618–1648) után kora barokk stílusban átépíttették; reneszánsz állapotában csak a palota kápolnáját és két termét hagyva meg.

Az épület nagy része 1768-ban leégett; helyreállításával August Anton Joseph von Lobkowitz herceg megrendelésére Johann Ignaz Palliardi is részt vett.

Az épület 
A palota leglátványosabb terme a bálterem, aminek falait 17. századi, mitológiai jeleneteket ábrázoló freskók díszítik.

Múzeum 
A Lobkowitz-múzeum 2007-ben megnyitott képtárát a legjobbnak tartják Prágában. A gyűjtemény mintegy 1500 festményt tartalmaz; a falakon egyebek közt Canaletto, id. Pieter Brueghel, Velázquez, Veronese, Rubens, Bellotto és Lucas Cranach művei függenek. A kiállításon a festményeken kívül porcelánokat, kerámiákat, puskákat, hangszereket tekinthetünk meg.

A múzeum boltjában némely kiállított tárgyak hiteles másolatait is megvásárolhatjuk.

A Nemzeti Múzeum kiállítása Csehország történelmét mutatja be.

A hangszer-és kottagyűjteményben olyan különlegességek is vannak, mint Beethoven 4. és 5. (Sors) szimfóniájának kézirata, valamint Händel: Messiás (Händel) oratóriumának Mozart-féle, áthangszerelt változata.

Kávézó 
Prága talán leghíresebb kávézója főleg fantasztikus panorámájáról nevezetes: ablakaiból lepillanthatunk a Kisoldalra és a Moldva túlpartján elterülő történelmi városrészekre.

Koncertterem 
A palota 17. századi barokk hangversenytermében minden nap 13:00-kor klasszikus koncertet adnak.

Látogatható 
A várba váltható kombinált jegyek ide nem érvényesek, külön jeggyel tekinthető meg:
 A „szimpla”, tehát az épület és a kiállítások megtekintésére jogosító jegy ára 2016-ban 275 Czk volt; 7–15 éveseknek, diákoknak és nyugdíjasoknak 200 Czk; családi jegy 690 Czk. A belépőjegy felmutatója 10 % kedvezményt kap a kávéházban.
 A múzeumba és a 13:00-s koncertre is érvényes „kombinált jegy” ára 590 Czk volt.

A készülékből hallgatható tárlatvezető megismertet a cseh történelem viharos évszázadaival.

Jegyzetek

Források 
 Szombathy Viktor: Prága (Panoráma, Külföldi városkalauz, Franklin Nyomda, Budapest, 1971)
 Prague.eu: Lobkowicz Palace and Museum (Lobkowiczký palác)
 Prague.net: Lobkowicz Palace at Prague Castle
 Lobkowitz-palota

Irodalom 
    Emanuel Poche: Prahou krok za krokem [Prágán keresztül, lépésről lépésre]. Panorama, Praha 1985, 104–105. oldal .
    Pavel Vlček a kol.: Umělecké památky Prahy – 4. Pražský hrad a Hradčany [Prága műemlékei – 4. Prágai vár és Hradcany]. Academia, Praha 2000, , 203–208. oldal (521 oldal).
    Helmut Zeller, Eva Gruberová: CityTrip plus: Prag. Reise Know-How Verlag, Bielefeld 2015, , 207–208. oldal (312 oldal)
    Petr Vorel: Páni z Pernštejna. Vzestup a pád rodu zubří hlavy v dějinách Čech a Moravy. Rybka Publishers, Praha 1999,   (318 oldal). [Pernštejn urai. Az Aurochs család felemelkedése és bukása Cseh- és Morvaország történetében]

Prága palotái
Prága múzeumai